Drejt një tjetër Lufte të Ftohtë?
Marrëdhëniet SHBA - Rusi kanë arritur një pikë të ulët, që kur Moska aneksoi gadishullin ukrainas të Krimesë
Marrëdhëniet mes Shteteve të Bashkuara dhe Rusisë kanë arritur një pikë të ulët që kur Moska aneksoi gadishullin ukrainas të Krimesë. Në këtë materialin në vazhdim, korrespondenti i Zërit të Amerikës Andre de Nesnera analizon mundësinë nëse dy palët janë duke iu rikthyer një Lufte të Ftohtë. Lufta e Ftohtë zgjati afërsisht që nga fundi i Luftës së Dytë Botërore në vitin 1945 deri në rënien e Bashkimit Sovjetik në vitin 1991. Profesori i Universitetit Georgetown Charles Kupchan thotë se Lufta e Ftohtë ishte një rivalitet midis një blloku perëndimor të udhëhequr nga Shtetet e Bashkuara dhe një blloku lindor të kryesuar nga Bashkimi Sovjetik. Që nga rënia e Bashkimit Sovjetik, kujtimet e Luftës së Ftohtë janë zbehur. Por tani po flitet për një Luftë të Ftohtë të re, që pas aneksimit të gadishullit ukrainas të Krimesë nga presidentit rus Vladimir Putin. Gjatë një fjalimi të kohëve të fundit në Bruksel, Presidenti Barack Obama e hodhi poshtë idenë e një tjetër Lufte të Ftohtë. Presidenti Obama e përshkroi Rusinë si "një fuqi rajonale që po kërcënon disa nga shtetet fqinje, jo si pasojë e forcës, por e dobësisë së saj". Profesor Kupchan është dakord dhe thotë se Rusia nuk është më siç ishte më parë. Por profesori i Universitetit Columbia, Robert Legvold, mendon ndryshe. Zoti Legvold thotë se disa nga karakteristikat thelbësore të marrëdhënieve të Bashkimit Sovjetik me Perëndimin gjatë asaj periudhe janë të pranishme edhe në marrëdhëniet mes Rusisë dhe Perëndimit sot. Profesor Legvold thotë se një tjetër shenjë e një Lufte të Ftohtë të re është se, sipas tij, zyrtarët në Uashington dhe Moskë duket të jenë dorëzuar në përpjekjet e tyre për përmirësimin e marrëdhënieve bashkëpunuese, të cilat përfaqësojnë gjëra të ndryshme për secilën palë. Shumë ekspertë besojnë se një partneritet i vërtetë dhe i qëndrueshëm mund të arrihet vetëm me udhëheqës të rinj në Uashington dhe Moskë.